《赠青眼杨相士》
宋代·袁说友

秋风摵摵敲庭槚，独卧孤窗类瘖痖。
道人剥啄向东塘，欲识酸寒孟东野。
公今以直不以情，我亦论心不论形。
平生方寸只如此，政可烦公双眼青。
年来万事翻成覆，幸有藏家书可读。
丁宁莫学世间痴，苦欲从公专问福。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。